Tipos antigos: Giulianu Galleri

Già moribbundu fut compar'Iglianu
e primu 'e su viàdigu fatale
fatu jamare s'at su capellanu
da ch'at bidu incurabbile su male.

E cuntratat, che bonu cristianu,
s'ispesa e' su sou funerale
nende: «Babbai, siat puntuale
a selvire su etzu sagrestanu».

Poi avisadu s'at su mastru 'e ascia
e s'at fatu leare sa mesura
de su baule, dae sende iu.

Da ch'at pagadu funerale e cascia
e ispesas de cura e sepultura
rie-rie a su mundu at nadu adiu.

Su noe 'e Cabidanni 1956